Malema wil ANC-lid in tronk gaan besoek | Netwerk24
Deur Cara-Lee Dorfling 16 Mei 2018 14:28
Julius Malema, EFF-leier, het in 'n twiet belowe dat hy binnekort vir Andile Lungisa, 'n ANC-raadslid, gaan kuier.
Lungisa is verlede week tot effektief twee jaar tronkstraf gevonnis nadat hy op aanklag van aanranding met die doel om ernstig te beseer skuldig bevind is.
Andile Lungisa voor die streekhof in Port Elizabeth, voordat hy gevonnis is. Foto: Lulama Zenzile
Die skuldbevinding spruit uit 'n voorval in 2016 toe Lungisa op 'n raadsvergadering 'n glasbeker stukkend geslaan het oor die kop van Rano Kayser, 'n
DA-raadslid en voormalige burgemeesterskomiteelid vir paaie en vervoer.
In sy twiet het Malema vir Lungisa aangemoedig om sterk te wees en dat hy binnekort vir hom gaan kuier.
Malema het getwiet dat hulle nie oor alles hoef saam te stem om mekaar familie te kan noem nie.
Lungisa moet in tye wanneer hy ontmoedig en gedemoraliseer voel, aan "hul broer", Tony Yengeni, 'n lid van die ANC se nasionale uitvoerende komitee, dink om krag te kry.
Yengeni, 'n voormalige hoofsweep van die ANC, is in 2006 tot vier jaar tronkstraf gevonnis. Hy het slegs vier maande van dié vier jaar uitgedien.
Julius Malema, EFF-leier. Foto: Lulama Zenzile
Die vonnis het gevolg nadat hy in 2003 'n pleitooreenkoms met die staat aangegaan het weens verskeie aanklagte van korrupsie teen hom.
Hy is skuldig bevind nadat hy 'n luukse Mercedes-Benz-motor teen 'n afslagprys bekom het, met die hulp van een van die maatskappye wat by glo 'n omstrede wapenaankope-transaksie betrokke was, en hy het versuim om dit aan die parlement te verklaar.
Terwyl talle Twitter-verbruikers Malema vir die twiet aan Lungisa geloof het en sê hy het leierskap getoon, meen ander verbruikers dat Malema die twiet sarkasties geskryf het.
Malema en Lungisa was destyds saam by die ANC-jeugliga betrokke, waarna Malema weggebreek het om die EFF te lei.
Malema het weer Woensdagoggend 'n twiet geskryf waarin hy aanvoer dat sy vorige twiet opreg bedoel was om ondersteuning aan Lungisa te toon en hom aan te moedig om sterk te staan.